विष्णुस्मृतिः/अष्टचत्वारिंशत्तमोऽध्यायः
अथ कर्मभिरात्मकृतैर्गुरुं आत्मानं मन्येतात्मार्थे प्रसृतियावकं श्रपयेत् । । ४८.१  । ।

न ततोऽग्नौ जुहुयात् । । ४८.२  । ।

न चात्र बलिकर्म  । । ४८.३  । ।

अशृतं श्रप्यमाणं शृतं चाभिमन्त्रयेत् । । ४८.४  । ।

श्रप्यमाणे रक्षां कुर्यात् । । ४८.५  । ।

ब्रह्मा देवानां पदवीः कवीनां ऋषिर्विप्राणां महिषो मृगाणाम्  ।
श्येनो गृध्राणां स्वधितिर्वनानां सोमः पवित्रं अत्येति रेभन्  । । ४८.६  । ।

इति दर्भान्बध्नाति  । । ४८.६  । ।

शृतं च तं अश्नीयात्पात्रे निषिच्य  । । ४८.७  । ।

ये देवा मनोजाता मोनोजुषः सुदक्षा दक्षपितरस्ते नः पान्तु ते नोऽवन्तु तेभ्यो नमस्तेभ्यः स्वाहेत्यात्मनि जुहुयात् । । ४८.८  । ।

अथाचान्तो नाभिं आलभेत  । । ४८.९  । ।

स्नाताः पीता भवत यूयं आपोऽस्माकं उदरे यवाः, ता अस्मभ्यं अनमीवा अयक्ष्मा अनागसः सन्तु देवीरमृतां ऋतावृध इति  । । ४८.१०  । ।

त्रिरात्रं मेधार्थी  । । ४८.११  । ।

षड्रात्रं पापकृत् । । ४८.१२  । ।

सप्तरात्रं पीत्वा महापातकिनां अन्यतमं पुनाति  । । ४८.१३  । ।

द्वादशरात्रेण पूर्वपुरुषकृतं अपि पापं निर्दहति  । । ४८.१४  । ।

मासं पीत्वा सर्वपापानि  । । ४८.१५  । ।

गोनिहारमुक्तानां यवानां एकविंशतिरात्रं च  । । ४८.१६  । ।

यवोऽसि धान्यराजोऽसि वारुणो मधुसंयुतः   ।
निर्णोदः सर्वपापानां पवित्रं ऋषिभिर्धृतम्  । । ४८.१७  । ।

घृतं यवा मधु यवा आपो वा अमृतं यवाः   ।
सर्वे पुनीत मे पापं यन्मे किंचन दुष्कृतम्  । । ४८.१८  । ।

वाचा कृतं कर्मकृतं मनसा दुर्विचिन्तितम्  ।
अलक्ष्मीं कालकर्णीं च नाशयध्वं यवा मम   । । ४८.१९  । ।

श्वसूकरावलीढं च उच्छिष्टोपहतं च यत् ।
मातापित्रोरशुश्रूषां तत्पुनीध्वं यवा मम   । । ४८.२०  । ।

गणान्नं गणिकान्नं च शूद्रान्नं श्राद्धसूतकम्  ।
चौरस्यान्नं नवश्राद्धं पुनीध्वं च यवा मम   । । ४८.२१  । ।

बालधूर्तं अधर्मं च राजद्वारकृतं च यत् ।
सुवर्णस्तैन्यं अव्रात्यं अयाज्यस्य च याजनम्  ।
ब्राह्मणानां परीवादं पुनीध्वं च यवा मम   । । ४८.२२  । ।